Uddannelsesloftet, som regeringen, Dansk Folkeparti og Socialdemokraterne vedtog i denne uge, forhindrer danskere, der har en anden uddannelse, i at få opfyldt drømmen om at blive ingeniør.

Det viser den eneste opgørelse over, hvilke uddannelser der bliver ramt, fordi loven gør det umuligt at videreuddanne sig fra én uddannelse til en anden ligestillet uddannelse eller tage en uddannelse på et lavere niveau.

Tal fra Uddannelsesministeriet viser, at 42 diplom-bygningsingeniører i 2014 var blevet ramt af reglerne, mens det samme er tilfældet for 25 diplom-maskiningeniører. Opgørelsen omfatter udelukkende uddannelser, hvor flere end 23 er ramt.

Der findes ingen nyere opgørelse, og Ingeniørens kilder gør opmærksom på, at andre ingeniør-uddannelsesretninger sandsynligvis også er ramt, og at et estimat på 100 ramte ingeniører om året ikke er helt ved siden af.

Der er undtagelser til den nye lov, men blot 6 af de 25 uddannelser på listen over undtagne uddannelser er ingeniøruddannelser.

IDA: De sætter en prop i samfundet

Sara Grex, formand for Uddannelses- og Forskningsudvalget i IDA, mener, at uddannelsesloftet kommer til at koste Danmark dyrt.

»Vi mangler 9.300 ingeniører, så er det ærgerligt, at der sættes begrænsninger på at skaffe flere med ingeniør-kompetencer,« siger hun.

Læs også: Uddannelsesloftet giver dårligere ingeniører

Hun påpeger, at der er meget lav ledighed rundt om i landet for mange typer ingeniører.

»Det er ærgerligt, at lovgivningen sætter en prop i for de, der gerne vil videreuddanne sig til ingeniører, når vi mangler dem,« siger Sara Grex.

DTU: En ubehagelig konsekvens

DTU-rektor Anders Overgaard Bjarklev kalder det et tab, når loftet forhindrer folk i at få en uddannelse, der kan kvalificere dem til en anden beskæftigelse.

Læs også: Flere unge vælger nu naturvidenskab frem for humaniora

»Den nye lovgivning betyder, at vi får uddannet færre ingeniører, fordi den udelukker nogle af vores ansøgere. Det kan man være ked af i en situation, hvor signalerne er, at der er brug for ingeniører,« siger han.

Han kalder det en »ubehagelig konsekvens«, hvis uddannelsesloftet er med til at forhindre DTU i at uddanne alle de ingeniører, som samfundet har behov for.